钦定古今图书集成/理学汇编/学行典/第201卷 > 陈〈子翀〉
## 钦定古今图书集成/理学汇编/学行典/第201卷 > 陈〈子翀〉

按《上虞县志》陈旺之子陈翀旺之孙。旺素行善良，
家颇丰裕。一夕被盗，有据鸣官，盗黠，毁赃反坐系狱，
负冤莫雪。值柏台渡江，奔控号呼曰：“我以死白父
冤。”遂投江陨命。子翀，年甫十三，闻父变，以祖冤莫
雪，父命陨江，何以生为？乃孤身觅父尸，哀恸不彻。昼
夜随祖旺狱中，纳馌橐周旋，备历危苦。会郡侯夜梦
神示，因搜牍见旺一案，察其冤抑，旺遂得释。殆天鉴
孝子慈孙，以梦启郡侯者，裔孙约中天启甲子科举
人；美发，戊辰进士，翰林谕德。旺翀，并祀“乡贤。”